Diari Oficial de la Generalitat Valenciana


Sumari del DOGV 3690, del 17-02-2000 (2000/797)

Bases del concurs-oposició convocat mitjançant promoció interna, per a la provisió d’1 plaça d’auxiliar de la centraleta telefònica.
------------------------------------------------------------------------------------------------------------------------------------

### Dades del document

Número de DOGV
:   3690

Data del DOGV
:   17-02-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/797


Data del document
:   27-07-1999

Organisme emissor
:   Ajuntament d'Elx

Tipus de document
:   Convocatòria

Descriptors 

:   * Elx
    * concurs administratiu
    * administració local

Bases del concurs-oposició convocat mitjançant promoció interna, per a la provisió d'1 plaça d'auxiliar de la centraleta telefònica. [2000/X797]
  
En compliment de resolució de l'Alcaldia adoptada l'11 de juny de 1999, es publica la convocatòria del concurs-oposició per tal de cobrir amb personal funcionari de carrera, mitjançant promoció interna, una plaça d'auxiliar de la centraleta telefònica, segons les bases següents:
  
Base primera. Objecte de la convocatòria.
  
És objecte de la present convocatòria la provisió en propietat, mitjançant el sistema selectiu de concurs-oposició, una plaça d'auxiliar de la centraleta telefònica inclosa en l'Oferta d'Ocupació Pública corresponent a l'any 1999, enquadrada en l'Escala d'Administració especial, subescala B) serveis especials, classe c) comeses especials, dotada amb el sou corresponent al grup D, dos pagaments extraordinaris, triennis i altres emoluments que pertoquen segons la legislació vigent i acords municipals.
  
Aquesta plaça serà coberta mitjançant promoció interna a què es refereix l'article 22.1.d) de la Llei 30/1984, de 2 d'agost, de Mesures per a la Reforma de la Funció Pública.
  
1.1. Publicitat de la convocatòria.
  
La convocatòria serà anunciada al Butlletí Oficial de la Província i en el Diari Oficial de la Generalitat Valenciana. Es farà pública al tauler d'edictes de la Corporació i se n'inserirà un extracte al Boletín Oficial del Estado.
  
Base segona. Condicions dels aspirants.
  
Per a prendre part en l'oposició caldrà:
  
2.1. Condicions generals.
  
2.1.1. Tenir el títol de graduat escolar o equivalent, o complir les condicions requerides per a obtenir-lo a la data en què acabe el termini de presentació d'instàncies.
  
2.1.2. Tenir una antiguitat d'almenys dos anys com a ordenança d'Administració General, classificada en el grup E i trobar-se en servei actiu.
  
2.2. Equivalència de títols.
  
Pertoca a l'autoritat acadèmica competent declarar l'equivalència de títols.
  
Els títols estrangers hauran de trobar-se degudament revalidats a la data d'acabament del termini de presentació d'instàncies.
  
Base tercera. Instàncies
  
3.1. Presentació d'instàncies.
  
Les instàncies en què hom sol·licita prendre part en l'oposició hauran de ser adreçades al president de la corporació. Caldrà presentar-les al Registre General d'aquesta durant el termini de 20 dies naturals comptadors a partir de l'endemà de la publicació de l'extracte de la convocatòria en el Boletín Oficial del Estado.
  
Els opositors manifestaran en la instància que reuneixen tots i cadascun del requisits que s'exigeixen en la base segona, referits a la data en què acabe el termini de presentació d'instàncies.
  
Així mateix, hi relacionaran els mèrits que al·leguen, els justificants dels quals s'hauran d'aportar durant els 10 dies hàbils següents a la superació de tots els exercici eliminatoris de la convocatòria.
  
Les instàncies podran ser presentades també en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
3.2. Minusvàlids.
  
Els aspirants amb minusvalideses hauran de fer constar tal extrem en la seua sol·licitud en què expressaran la classe de discapacitat que els afecta.
  
3.3 Taxes per drets d'examen.
  
En el moment de presentar la sol·licitud caldrà adjuntar-li el resguard d'haver ingressat al tresor municipal la quantitat de 1.000 pessetes en concepte de taxes per drets d'examen.
  
Aquestes taxes es faran efectives, directament o mitjançant transferència, al compte denominat «Taxa inscripció proves selecció» de la Caixa d'Estalvis del Mediterrani situada a la plaça de Baix núm. 11, de què és titular l'Ajuntament d'Elx i que té el codi d'identificació següent: 2090 0006 14 8687124882, caldrà especificar en el document d'ingrés a quina prova selectiva correspon.
  
L'impagament dels drets d'examen, el fet de no aportar el justificant de l'ingrés o de no especificar a quina prova selectiva correspon implicarà l'exclusió de l'aspirant en la resolució per la qual s'aprova la relació d'aspirants admesos i exclosos.
  
3.4 Exempció de la taxa
  
Per tal d'obtenir dret a tal exempció, caldrà aportar, amb la instància, certificació expedida per l'organisme competent en la matèria (actualment l'Institut Nacional d'Ocupació) en què es dirà que l'interessat es troba en situació de desocupació durant un termini continuat de temps superior a un any i que no percep cap subsidi ni prestació per desocupació. Si no pogués aportar-se tal certificació en el moment de presentar la instància, s'ingressarà la taxa. L'interessat podrà sol·licitar-ne la devolució durant els deu dies següents a l'acabament del termini d'admissió de sol·licitud, mitjançant instància a què acompanyarà llavors la citada certificació.
  
El fet de no presentar la citada certificació, sense haver ingressat la taxa, implicarà la denegació de l'exempció a través de l'exclusió de l'interessat en la relació d'aspirants a què es refereix la base quarta.
  
Base quarta. Admissió d'aspirants
  
4.1. Relació d'aspirants.
  
Acabat el termini reglamentari de presentació de sol·licituds, la Presidència de la Corporació farà pública la llista provisional d'aspirants admesos i exclosos al Butlletí Oficial de la Província i al tauler d'edictes de la Secció de Personal. Es concedirà un termini de 10 dies hàbils per tal de corregir el defecte que haja motivat l'exclusió, o per realitzar les al·legacions que es consideren oportunes, que seran tingudes en compte en la resolució per la qual s'aprove la llista definitiva, que serà feta pública en la forma assenyalada.
  
4.2. Ultra les ja assenyalades, seran causes d'exclusió:
  
- No reunir cap dels requisits a què es refereix la base segona.
  
- L'omissió de la firma en la sol·licitud.
  
- L'omissió en la sol·licitud del número de DNI.
  
Base cinquena. Tribunal qualificador
  
La seua composició serà fonamentalment tècnica. Els seus vocals hauran de tenir titulació o especialització iguals o superiors a les exigides per a l'accés a les places convocades. Estarà constituït de la forma següent:
  
5.1. Composició.
  
President:
  
- El de la corporació o membre d'aquesta que delegue.
  
Vocals:
  
- Un representant de l'Administració del Consell de la Comunitat Valenciana.
  
- Un regidor d'Esquerra Unida del País Valencià.
  
- Un tècnic de l'Àrea de Recursos Humans.
  
- Un tècnic especialista en Tècniques de Comunicació.
  
- Un enginyer tècnic.
  
- Un tècnic de la Secció de Personal.
  
- Un funcionari de carrera, a proposta de la representació sindical.
  
Secretari:
  
- El de la corporació o funcionari que delegue.
  
5.2. Suplents.
  
El Tribunal quedarà integrat pels suplents respectius, els quals, simultàniament amb els titulars, hauran de ser designats per al secretari i les vocalies d'aquest no delegables.
  
5.3. Designació i publicitat.
  
La designació dels membres del Tribunal i dels seus assessors es farà pública al Butlletí Oficial de la Província i al tauler d'edictes de la Secció de Personal.
  
La publicació de la seua composició nominal es verificarà almenys quinze dies abans de l'inici de la realització de les proves.
  
5.4. Constitució i actuació.
  
El Tribunal no podrà constituir-se ni actuar sense l'assistència de més de la meitat dels seus membres, titulars o suplents, indistintament.
  
5.5. Assessors tècnics.
  
Quan la naturalesa de les proves així ho requeresca, podran designar-se assessors especialistes que col·laboraran amb el Tribunal exercint la seua respectiva especialitat tècnica.
  
5.6. Abstencions i recusacions.
  
Hauran d'abstenir-se de formar part dels òrgans de selecció de personal, cosa que caldrà notificar a l'Alcaldia:
  
- Els qui en els cinc anys anteriors a la publicació de la convocatòria haguessen realitzat treballs de preparació d'aspirants a proves selectives d'accés en l'Administració Pública.
  
- Els qui es troben inclosos en algun dels supòsits a què es refereix l'article 28.2 de la Llei 30/1992.
  
Així mateix, els aspirants podran recusar-los en la forma prevista a l'article 21 de la citada llei.
  
5.7. De l'absència del president.
  
Si un cop constituït el tribunal i iniciada la sessió se n'absentés el president, aquest haurà de designar entre els vocals concurrents el qui el substituirà durant la seua absència, que podrà ser, en primer lloc, un regidor ?si n'hi hagués- i, si no, el vocal de major edat.
  
5.8. Actes.
  
De cada sessió el secretari n'estendrà una acta on farà constar les qualificacions dels exercicis i també les incidències i les votacions que s'hi produiran. Les actes, numerades i rubricades, constituiran l'expedient que reflectirà el procés selectiu dut a terme.
  
Base sisena. Inici i desenvolupament de les proves
  
6.1. Actuació dels aspirants.
  
L'ordre d'actuació dels aspirants, segons sorteig efectuat a tal fi, per als exercicis que no puguen ser realitzats conjuntament, s'iniciarà per aquells aspirants el primer cognom dels quals comença per la lletra «Q».
  
Els aspirants acudiran a les proves proveïts del DNI perquè, en qualsevol moment de la realització de l'exercici, en puga ser comprovada la identitat.
  
Els aspirants quedaran decaiguts en el dret a prendre part en les proves si es presenten als llocs de celebració d'aquestes quan ja es troben iniciades, o per la inassistència a aquestes, tot i que això estiga causat per raons justificades. Tractant-se de proves de caràcter individual i successiu, el tribunal podrà apreciar les causes al·legades així com admetre l'aspirant, sempre i quan aquestes no hagen acabat i l'admissió no menyscabe el principi d'igualtat.
  
6.2. Dates d'examen.
  
Quinze dies abans de començar els exercicis es faran públics al Butlletí Oficial de la Província el dia, l'hora i el local en què hauran de realitzar-se.
  
Al final de cada exercici el Tribunal farà saber als opositors el lloc i el moment d'iniciació del següent amb, si més no, dotze hores d'antelació a l'inici d'aquest, si es tracta del mateix exercici, o de vint-i-quatre hores si es tracta d'un nou exercici.
  
Entre l'acabament d'un exercici i l'inici del successiu no podrà transcórrer un període inferior a 72 hores ni superior a 45 dies naturals.
  
Podran ser modificats aquests terminis, estant-hi d'acord el tribunal, si la totalitat dels aspirants concurrents presta per escrit el seu consentiment.
  
Base setena. Prova selectiva
  
Constarà de fase d'oposició i de fase de concurs.
  
7.1. Fase d'oposició
  
Els exercicis de l'oposició seran els següents, amb el caràcter i contingut que s'assenyala:
  
7.1.1. Primer. Teòric, obligatori, eliminatori i qualificable de 0 a 10 punts.
  
Resolució d'un qüestionari de 50 preguntes amb 4 opcions de resposta cadascuna d'elles, de les quals només una serà vàlida, de dificultat adequada a la categoria de la plaça, sobre el contingut del temari de l'annex I que consta al final de la convocatòria i sobre les funcions del lloc (annex II).
  
Seran penalitzades les respostes errònies.
  
7.1.2. Segon. Pràctic, obligatori, eliminatori i qualificable de 0 a 10 punts.
  
Realització d'un o més supòsits pràctics relacionats amb les funcions del lloc (annex II de la convocatòria).
  
7.1.3. Tercer. Pràctic, obligatori, no eliminatori i qualificable de 0 a 3 punts.
  
Realització d'un o més supòsits pràctics sobre aplicacions informàtiques del paquet Office de Microsoft, a nivell d'usuari, durant el temps que estipule el tribunal.
  
7.1.4. Quart. Valencià. Obligatori, no eliminatori i qualificable de 0 a 1 punt.
  
Demostrar coneixements orals de valencià, de nivell equivalent al del certificat de grau mitjà de la Junta Qualificadora de Coneixements de Valencià.
  
7.2 Minusvalideses
  
Als aspirants amb minusvalideses que ho sol·liciten en la instància per la qual demanen prendre part en la convocatòria, el Tribunal els facilitarà les adaptacions possibles de temps i de mitjans per a la realització de les proves.
  
A tal efecte, també hi assenyalaran el tipus d'adaptacions que necessiten, les quals, en cap moment, no menyscabaran els nivells de coneixement exigibles per a superar les proves ni les condicions d'igualtat amb la resta d'aspirants.
  
7.3. Anonimat
  
En la realització dels exercicis escrits, sempre que siga possible, caldrà garantir l'anonimat dels aspirants.
  
7.4. Fase de concurs.
  
Els mèrits al·legats seran valorats segons el barem següent:
  
7.4.1. Experiència professional
  
\*Antiguitat. Màxim: 4,50 punts.
  
Per cada any de servei en actiu en les distintes administracions públiques, en qualsevol plaça o categoria: . 0,20 punts.
  
7.4.2. Formació professional
  
\*Cursos de formació i perfeccionament genèrics.
  
Màxim: 2 punts.
  
Cursos de caràcter general o sectorial, els quals, tenint per objecte la formació en alguna de les àrees de coneixement o d'actuació de les administracions, no tinguen cap relació directa amb les funcions del lloc:
  
\*De 100 o més hores: 2,00 punts.
  
\*De 75 o més hores: 1,50 punts
  
\*De 50 o més hores: 1,00 punts
  
\*De 25 o més hores: 0,50 punts
  
\*De 15 o més hores: 0,20 punts
  
7.4.3. Aptituds per a la plaça convocada.
  
a) Valoració del treball desenvolupat.
  
Màxim: 4,50 punts.
  
Per l'exercici de llocs de treball d'ordenança d'AG o d'auxiliar de la centraleta telefònica, en qualsevol administració pública:
  
Per cada anys: 0,50 punts.
  
b) Cursos de formació i perfeccionament específics.
  
Màxim: 3 punts.
  
Cursos de formació i perfeccionament de caràcter sectorial directament relacionats amb els continguts del lloc:
  
\*De 100 o més hores: 2,50 punts.
  
\*De 75 o més hores: 2,00 punts
  
\*De 50 o més hores: 1,50 punts
  
\*De 25 o més hores: 1,00 punts
  
\*De 15 o més hores: 0,50 punts
  
Base vuitena. Qualificació dels exercicis i regles per a l'aplicació de mèrits.
  
8.1. Fase d'oposició.
  
8.1.1. Qualificació.
  
Els membres del Tribunal qualificaran els exercicis eliminatoris amb puntuació de 0 a 10 punts. Seran eliminats els aspirants que no assolesquen un mínim de 5 punts en cadascun.
  
El tercer exercici és obligatori però no eliminatori i qualificable de 0 a 3 punts. El quart exercici es qualificarà de 0 a 1 punt.
  
Les qualificacions seran adoptades sumant les atorgades pels distints membres del tribunal i dividint el total pel nombre d'assistents d'aquell. Hom hi negligirà les dues puntuacions extremes ?la major i la menor- de les concedides o, si escau, una de les que apareguen repetides com a tals i així quan disten de més de dos punts de la més propera.
  
8.1.2. Publicitat.
  
Les qualificacions de cada exercici es faran públiques al tauler d'edictes de la secció de personal el mateix dia en què siguen acordades.
  
8.1.3. Aportació de justificants.
  
En publicar la qualificació de l'últim exercici eliminatori, el Tribunal citarà els aspirants perquè, durant els deu dies hàbils següents, presenten la documentació acreditativa dels mèrits previstos en la convocatòria.
  
8.2. Fase de concurs.
  
8.2.1. Qualificació.
  
El tribunal qualificarà els mèrits al·legats i acreditats per cada aspirant, sempre que s'hagen contret amb anterioritat a la data en què acabe el termini de presentació d'instàncies. Aplicarà estrictament els mèrits que consten a la base setena i les valoracions que s'hi assenyalen, sense que el conjunt de les qualificacions d'aquesta fase puga ultrapassar el límit de 14 punts. Només seran valorats els mèrits dels aspirants que hagen superat la totalitat dels exercicis eliminatoris.
  
8.2.2. Relació provisional d'aprovats.
  
Un cop baremats els mèrits, el Tribunal exposarà al públic la puntuació obtinguda pels aspirants en la fase de concurs, així com la relació provisional d'aprovats amb la puntuació total, perquè durant els deu dies hàbils següents puguen formular les al·legacions o les correccions que estimen pertinents amb relació a la baremació.
  
8.2.3. Acreditació de mèrits.
  
Els mèrits al·legats pels aspirants hauran de ser acreditats a través de títols, certificacions o diplomes, mitjançant originals o amb documentació acarada i compulsada.
  
En qualsevol moment del procés de provisió podran exigir-se formalment dels interessats els aclariments o, si pertoca, la documentació addicional que s'estime necessària per a la comprovació dels mèrits, requisits o dades al·legats, així com aquells altres que es consideren pertinents per a una correcta valoració.
  
8.2.4. Antiguitat.
  
L'antiguitat s'al·legarà en la sol·licitud, tot i que no caldrà acreditar la que conste en l'expedient personal.
  
En canvi, caldrà justificar aquella de què no es tinga constància als antecedents que són a la Secció de Personal.
  
En la valoració de l'antiguitat hom hi negligirà les fraccions de temps inferiors al mes.
  
No es computaran els serveis que hagen estat prestats simultàniament amb altres ja al·legats.
  
8.2.5. Cursos.
  
La realització de cursos s'acreditarà a través de certificats o de diplomes. Només podran valorar-se si foren organitzats o convocats per la universitat, instituts o escoles oficials de formació de funcionaris, o altres entitats o centres docents públics o privats, dels contemplats en la Llei Orgànica 8/1985, de 13 de juliol, Reguladora del Dret a l'Educació, quan hagen estat homologats pels Instituts o Escoles Oficials de Formació de funcionaris o per la Universitat.
  
Aquelles activitats de naturalesa diferent als cursos, com ara jornades, taules redones, trobades, debats o anàlogues, no podran ser objecte de valoració. Els seminaris només es valoraran si s'acredita que tenen la mateixa naturalesa i metodologia que els cursos.
  
8.3. Qualificació definitiva.
  
L'ordre de qualificació definitiva serà el resultant de la suma total de punts obtinguts en la fase de concurs i en la fase d'oposició.
  
8.4. Igualtat en la qualificació.
  
En cas d'empat hom acudirà per dirimir-lo a la major puntuació assolida en cadascun dels exercicis, cosa que s'aplicarà successivament en l'ordre en què hagen estat realitzats. En un altre cas, decidirà la superior puntuació assolida en la fase de concurs, apartat de cursos específics, cursos genèrics i antiguitat, aplicats successivament per aquest ordre. Si persistís la igualtat es dirimirà mitjançant sorteig.
  
Base novena. Relació d'aprovats, presentació de documents i nomenament
  
9.1. Relació definitiva d'aspirants d'aprovats.
  
Resoltes les possibles al·legacions i correccions, si n'hi hagués, el tribunal dictarà resolució i fixarà la relació definitiva d'aprovats per ordre de puntuació. Aquests no podran ultrapassar el nombre de places convocades. El tribunal elevarà la citada relació a la Presidència de la Corporació perquè autoritze la corresponent contractació. Remetrà, alhora, a aquesta autoritat l'acta de l'última sessió on hauran de figurar, per ordre d'actuació, tots els opositors que, havent superat totes les proves, ultrapassen el nombre de places convocades.
  
9.2. Presentació de documents.
  
Els opositors proposats presentaran a la secció de personal d'aquest ajuntament, durant el termini de vint dies naturals comptadors a partir de la publicació de la llista d'aprovats, els documents acreditatius de reunir les condicions que per tal de prendre part en les proves s'exigeixen en la base segona, que són:
  
9.2.1. Còpia autenticada (o fotocòpia que s'haurà de presentar acompanyada de l'original per a la seua compulsa) del títol de graduat escolar o equivalent. Si aquest títol estigués expedit després de la data en què acabe el termini d'admissió d'instàncies, caldrà justificar el moment en què conclogueren els estudis.
  
9.2.2. Certificació acreditativa d'haver exercit durant almenys dos anys el lloc d'ordenança d'Administració General i trobar-se en servei actiu.
  
9.3. Pèrdua del dret al nomenament.
  
Si dins el termini indicat, i llevat de causes de força major, no presenten la documentació o presentant-la no reuneixen els requisits exigits o incorren en falsedat, no podran ser contractats. Quedaran anul·lades totes les seues actuacions, sense perjudici de la responsabilitat en què puguen haver incorregut per falsedat en la instància. Les places que per aquestes causes no s'ocupen, quedaran vacants.
  
9.4. Presa de possessió.
  
Un cop aprovada la proposta per l'Alcaldia, els opositors nomenats hauran de prendre possessió de la plaça durant el termini de 30 dies hàbils, comptadors de l'endemà de la notificació del nomenament. Si no prenen possessió en el termini indicat, sense causa justificada, quedaran en la situació de cessants.
  
9.5. Jurament o promesa.
  
En l'acte de presa de possessió, el funcionari nomenat haurà de prestar jurament o promesa segons la fórmula prevista en l'article 31.c del Decret Legislatiu de 20 de març de 1991, del Consell de la Generalitat Valenciana, i en el Reial Decret 707/1979, de 5 d'abril (BOE de 06/04/1979).
  
Base deu. Incidències
  
El Tribunal queda facultat per a resoldre els dubtes que es presenten i per a prendre els acords necessaris per al bon ordre de l'oposició en tot allò no previst en aquestes bases.
  
Base onze. Facultat de l'Alcaldia
  
El alcalde, degudament facultat a tal efecte, adoptarà les resolucions pertinents pel que fa a l'admissió d'aspirants, publicació d'anuncis i altres tràmits que escaiguen.
  
Base dotze. Impugnació de la convocatòria
  
La convocatòria, les seues bases, tots els actes administratius que se'n deriven, i les actuacions del tribunal podran ser impugnats pels interessats en els casos i en la forma previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (modificada per la Llei 4/1999, de 13 de gener).
  
Base tretze. Legislació aplicable.
  
En tot allò no previst en les presents bases, hom aplicarà el que disposen: la Llei 30/1984, de 2 d'agost, de Mesures per a la Reforma de la Funció Pública, modificada per la Llei 23/1988, de 28 de juliol; el Reial Decret 364/1995, de 10 de març, pel qual s'aprova el Reglament General d'Ingrés del Personal al Servei de l'Administració de l'Estat; el Reial Decret 896/1991, de 7 de juny, pel qual s'estableixen les regles bàsiques i els programes mínims a què ha d'ajustar-se el procediment de selecció del personal de les Administracions locals; el Decret 33/1999, de 9 de març, del Govern Valencià.
  
Annex I
  
Programa de temes per al concurs-oposició
  
 convocat per tal de cobrir en propietat una plaça
  
 d'auxiliar de la centraleta telefònica
  
Tema 1. L'Administració Pública en l'ordenament espanyol. Administració de l'Estat. Administracions autònomes. Administració local. Administració institucional i corporativa.
  
Tema 2. La província en el règim local. Organització provincial. Competències.
  
Tema 3. Els serveis d'informació administrativa i atenció al ciutadà. Reial Decret 208/1996, de 9 de febrer (BOE de 04.03.1996).
  
Tema 4. Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú: article 35, Dret dels Ciutadans; article 36, Llengua dels procediments; article 37, Decret d'accés a arxius i registres. Llei 4/1983, de 23 de novembre, d'Ús i Ensenyament del Valencià: articles 2, 3, 4, 5, 6 i 10.
  
Tema 5. Estructura organitzativa de l'Ajuntament d'Elx.
  
Tema 6. Estructura organitzativa de l'Administració Autonòmica Valenciana i de l'Administració de l'Estat.
  
Tema 7. Centres i serveis públics a Elx. Centres i serveis municipals. Delegacions i serveis territorials de l'Administració a la província d'Alacant. Centres públics docents d'Elx.
  
Tema 8. Mitjans més utilitzats per a les comunicacions parlades. El telèfon i la seua utilització. Les centraletes telefòniques i similars.
  
Tema 9. Generalitats de les centrals telefòniques. Generalitats dels serveis integrats de telefonia mòbil. Serveis relacionats amb les centrals telefòniques. Xarxa Ibercom.
  
Tema 10. El procés de comunicació. La comunicació i la societat. Formes de comunicació. Elements del procés de comunicació.
  
Tema 11. Tècniques de comunicació oral i atenció al públic. Classes de comunicacions. Comunicacions unilateral i bilateral. Regles d'una bona comunicació.
  
Tema 12. La comunicació telefònica: elements. La veu. Fórmules i expressions. El silenci. El concepte d'escoltar.
  
Tema 13. Les queixes i reclamacions: l'acollida. La formulació i/o atenció. La gestió de les reclamacions i queixes. La solució. El seguiment.
  
Tema 14. Salut Laboral I: introducció general als estudis relatius a seguretat i salut laboral. Apropament al contingut mínim de les funcions de nivell bàsic.
  
Tema 15. La qualitat als serveis públics.
  
Nota: els temes números 5, 14 i 15 podran adquirir-se a la Secció de Personal a partir de l'acabament del termini de presentació de sol·licituds, al preu resultant de l'aplicació de l'ordenança fiscal corresponent.
  
Annex II
  
Funcions essencials de la plaça
  
d'auxiliar de la centraleta telefònica
  
1. Gestionar telefònicament el conjunt de comunicacions internes i externes de l'organització.
  
2. Participar en el disseny, programació i gestió de les bases de dades i/o qualsevol altre equipament relacionat amb els serveis telefònics.
  
3. Informar sobre temes municipals divers.
  
Elx, 27 de juliol de 1999.- L'alcalde: Diego Maciá Antón.
  
 Ajuntament de Godella